text
stringlengths 0
17.2k
|
---|
bakakila no lushishi pakuti tukose |
babuula na mabuula atemwa icani bafimbako |
basha no mwinshi |
babikamo ne ciibi |
bawamya no lubansa |
cilawamisha nga impendwa ya baice ili ikalamba pakuti balebuta bwino |
impendwa ifwile ukuba ukufuma pa baice batatu ukuya na pantanshi pantu nga bacepa tacinunkila iyo |
bayaikala ku nkungu sha mitutu |
nomba ilyo ubushiku bwakosa |
abantu baingila mu mayanda |
ifimbwi fili no kutendeka ukulila |
abali mu mayanda baisalisha ifiibi basunga na bana babo bwinobwino pakuti cimbwi eisasompolapo umo |
ilyo caba ku maca bamukolwe nabo balalila ninshi bonse baishiba ukuti nomba bwaca ifimbwi nafyo fyaleka ukulila |
lucelocelo abanakashi bali no kushibuka bwangu ku kukafisha balumbwe amenshi ya kusamba |
balumbwe nga bashibuka bena bali no kuya fye pa nsaka balasamba no kusamba bambi nabo basambila mu mayanda ilyo talafumina panse |
icakonkapo kwikula pakuti balumbwe bakwate amaka ya kubomba imilimo imbi |
nomba nga bayangala cafuula bali no kubwelela ku mushi |
ilyo tabalaima abanakashi bali no kulonganika utupe tonse uto bacisa nato abalumendo nabo basunga utusembe twabo |
abanakashi bena balasenda no munani bepikile ku mitutu batwala ku mushi pakuti abakalamba bayetesha nga nafiwama ifyo balesashila ku mitutu |
mu nshita shimoshimo abakalamba balatandalila aba ku mitutu no kumona ifyo imilimo yabo ilebombwa nefyo baleyangala |
lilya bafikako icantanshi kulolesha ifyo abalumendo bakulile amansansa nga nayawama atemwa tayaweme |
bali no kumona uulengelesha nelyo uusakaisha fye babeba nefyo beshibe |
bali no kumona ne milimo ya banakashi ifyo ileenda |
bamona abaishibisha ukwipika no kubumba amafwasa ya kwipikilapo no kuteka ifipe bwino no busaka bwa mukati bonse |
no kumona uwacikuuku ku bana no kumona abacincila na bananani |
conse nga balefwaya kuti balyako nefyo bepike pa kwishiba uwipike ifyatalalila atemwa ifyanunkila |
ukunona kufuma ku bwaice |
abatandashi nga bafika ku mushi balashimika imilimo ya muntu onse |
umulumendo atemwa umukashana ku bafyashi na ku bakalamba bambi apo bekele icibwanse atemwa pa nsaka |
kumfwa nabo nga baumfwa fimo tafiweme balafunda abana na beshikulu bwinobwino pakuti belakula na bucipelelo balabalanga ne milimo balelufyanya |
kanshi nomba twamona ukuti ku mitutu te kwa masange fye iyo |
mu kwipika no kusakamana ifibombelo fyabo no kukwata icikuuku |
muli fyonse ificitikwa ku mansansa emo ifikolwe fishibila umusango umwana wabo akaba nao nga akula |
kanshi cilabafwako ukubakusha mu buntu bwinebwine mu kubalesha ifilubo no kubafunda ifisuma |
abaice nabo balatasha nganshi nga abakalamba baletasha imicitile yabo |
no kushipikisha balashipikisha ukucitilapo na fimbi ifisuma ifyakusansamusha abafyashi babo |
uushibambila kanwa kakwe akomfwa ukununka |
ifikwa balumendo bateya abakashana tabangalako iyo kanshi mu lyashi ii abakashana bena tabalumbulwemo |
ulwakuteya ifikwa lwisa mu nshita ya mainsa ukutendeka mu mweshi wa kabengele ukwisafika na mu kapepo |
pantu muli ii nshita umushili uba uwanaka ne mfuko shine e nshita shatemwa ukutuka |
elyo ne filyo fifula mu mpanga na mu mabala no kunona elyo shinona |
imfuko ni mpuku iyatemwa ukwikala mu mushili ipita mutunta panshi |
umushi waba panshi nomba iloba ilyo ituka e limoneka no kwishibila eko abantu beshibila ukuti pali umushi wa mfuko |
kumfwa umuli itumba limolimo abati emo ipita pa kuya mu kufwaya icakulya caiko |
mu mushi imfuko isendama pa tufyani utwanaka kabili yabusaka sana pantu ifilyo na mafi tafiba apo ilala |
icilyo yatemwisha ni lombwela utumpolyo insaasa kalundwe ifyumbu umumbu na fyonse ifya mu mushili |
imfuko yaba na kamucila akepi |
utumakasa utusuma utwabuuta kwati mwana wa kanya |
no tumeno twa pa mulu na panshi twaba utwasansabala |
e kwafuma na lilya ishiwi batila wasansabala ameno nge mfuko |
taimona bwino mu lubuto kano fye mu mfifi mu bwendo bwaiko |
e calenga taifumina panse inshita ishingi |
iyafumina panse nga baitola bailumbula ukuti pupute |
tayakwata mpantila nge mpuku shimbi pantu tayaba na busali |
abalumendo nga bamona ukuti imfuko shiletuka sana atemwa bafyashi e bashipundilila ico shileonaula ifyakulya mu mabala |
abalumendo batemwa nganshi pakuti bafwaye umunani uuleonaula ifyakulya mu mabala |
ifyo bacita pa kwipaya imfuko bafumina mu mpanga mu mitengo no tusembe utwatwa pa kutemenako ifimuti fya kupama ifikwa |
mpaasa e muti wawamisha ukupamako ifikwa limolimo no muputu |
nga bakoma ifikwa no lushishi bafundila libela |
nga bali abengi balongana pamo epo balakulila ifikwa |
pa kupama ifikwa balinganya bwinobwino ku mpela baputulako utulushishi tonse baisatula na menso utupunda tubili konsekonse umwakupisha ulushishi |
nomba bapuma bwinobwino pakuti tacilepwike elyo basotola ku cimuti |
nga bafumya icikwa ku cimuti balapisha impela ye sembe mu mbali emo bapisha no lushishi ulo bapyatile umumposepose nabakaka ne nkotya e kushishila |
akakota alosha kulya ifuma ashika na bwinobwino impela shonse isha kakota na kalume alosha kunse |
umupeto ashimpa mu mbali elyo aupeteka aisakakilako na kalume pamo na kakota |
nga ateya apwa nomba kuyatula umumpempa uwakupisha impepo |
bali no kucita ifyo fine bonse umo bapelele |
nga pali uupamine ikumi atemwa ukucilapo kuti ateya fyonse e pakulabwelela ku mushi |
nga balefwaya kuti bapitamo ukulengula ifyo babalilepo ukuteya limolimo balepaya |
nakanda nakabushe imfuko pakumfwa umwela waingila mu mushi waiko uwatalala yaima ukuyacilika apalepitila umwela |
lilya ili mu kuya yapita pa cikwa yasanga akalume na kalombwela |
ili no kuputula ulushishi ku meno pakuti isendeko kalombwela |
atemwa ukuputula fye pakuti inshila ishale umwakupita |
kuti cilya yati fye cetu ukucetula akalume umupeto wafwampuka akakota kali no kufululuka mu cikwa |
kaisaikata imfuko ku mutwe atemwa mu mukoshi nelyo pa citimbatimba nelyo fye ku kuulu nangu ku meno no kufwa yafwa |
limolimo kuti yatutila mu cikwa na ku mpepa |
ulucelo nga bwaca kuya ku kulengula iftkwa |
bali no kuila fye pamo umo bailile ku kuteya |
ilyo bafika pa cikwa ca munabo bamona ukuti cili londo cibinda acincila no kucincila |
acetekela ukuti alabamba asosa no kusosa ati londo kapeto we cikete banshimba bacanga abalakulondawila |
icikwa nga nacikata umupeto ulalondomana tawinama ngomo baciteyele kabili nga nacipusa ulololoka ninshi nacisankwila |
cilya cibinda afikapo alashula na banankwe balemulolela |
nga akulula asha ateya nakabili kabili elyo baya balelengula fimbi |
uushukile kuti aipayamo cipepete uwinewine uwakuti na meno yalilumba na mu masaya mwafita na fititi |
abapalu nga balengula ifikwa fyonse bamona nefyo bapaluka kuti babwelela ku mushi |
abafyashi nabo bapokelela no mucinshi no kubatasha apakalamba |
abanakashi tabatumbula mfuko umulandu wena nshaishiba |
kanshi mu nanda umo nga tamwaba tulumendo tumbi cibinda wine e ufwile atumbula elyo banyina basamfya bwinobwino no kwipika |
imbwa nasho tashilya mala ya mfuko nalimo eco basosela no kuti wabipa nga mala ya mfuko |
pantu yasulwa na ku mbwa bayaposa fye ukutali |
mu mfuko tabashamo muto nga baipika baleka fye shakaminina umucele waingila na mu mutwe elyo baipula |
tabababa bepika fye na masako pantu yaba ayanakilila |
imfuko munani uwanunkila nganshi |
kanshi nga baipika teti balekele abaice ebo baletakanya iyo |
balanailapo ubwali batwala na pa nsaka apali abakalamba nabo balyako |
abanakashi te bengi balya imfuko |
pa nsaka abakalamba balatemwa sana nga bamona umunani wa mfuko |
babula no munani umbi bapela abaice |
nelyo fye ni nama kuti bapela abaice bena balatobela imfuko |
kuti shikulu bantu nga asuma mu mutwe aumfwa casowela no kusowela abaice bena baleminaula fye amate |